Video: Oud-Bok kyk vorentoe ná kankerdiagnoseLourens Adriaanse. Foto: AFP. Lourens Adriaanse se lewe het ongeveer twee maande gelede onherroeplik verander. Op 34-jarige ouderdom is limfoomkanker by hom gediagnoseer en te midde van sy behandeling het hy die moeilike besluit geneem om sy professionele loopbaan te beëindig. Die vaskopstut het die Springbokke in ses wedstryde verteenwoordig, terwyl sy rugbypadkaart hom plaaslik onder meer na Griekwas, die Cheetahs en die Sharks gelei het. Op die internasionale verhoog het hy 89 keer vir Section Paloise, oftewel Pau, in Frankryk uitgedraf. Adriaanse was onlangs nog vir die Sharks in aksie en hy het die nuus op die Durbaniete se Facebook-blad gedeel. “Dit was ŉ baie moeilike besluit om my rugbyloopbaan vaarwel te roep, maar terselfdertyd is dit ook ŉ goeie geleentheid om dinge in perspektief te plaas; om te bepaal wat belangrik vir my en my gesin is.” Die trane het egter gerol toe hy oor sy liefde vir die sport begin praat het. Vir hom het rugby nie met sy professionele buiging begin nie, maar toe hy destyds vir die eerste keer ŉ bal opgetel het. Die diagnose moes hom inderdaad soos ŉ harde vuishou getref het, tog beskou hy dit glad nie as ŉ uitklophou nie. “Ja, ek het nou kanker, maar ek sal dit nie vir altyd hê nie. Dit was swaar om die nuus aan my spanmaats te breek dat my speeldae iets van die verlede is; terselfdertyd was dit egter ŉ voorreg om my loopbaan hier by die Sharks af te sluit. “Ek laat inderdaad iets agter waarvoor ek baie lief is, maar ek is ook opgewonde oor dit wat die lewe vorentoe vir my inhou. Op 34-jarige ouderdom glo ek dat daar nog baie lewensjare op my wag en die volgende hoofstukke sal selfs belangriker wees as dié wat reeds verby is.” The six-cap Lourens Adriaanse has announced his retirement in an emotional six-minute social media video. We wish him well in his treatment. #Springboks https://t.co/SbxMF0VYId — RugbyPass (@RugbyPass) November 8, 2022 Hy beplan om onder meer tyd agter die rekeningkunde-handboeke in Stellenbosch te spandeer. Volgens Adriaanse is hy dankbaar vir almal se ondersteuning – in ŉ aksiebelaaide rugbyavontuur van meer as tien jaar het baie mense ŉ rol in sy lewe gespeel. Hy het egter ŉ spesiale woord van dank vir die Sharks en Eduard Coetzee (uitvoerende hoof) gereed gehad. “Dit is ŉ voorreg om te kan rugby speel; veral op hierdie vlak. Ek gaan beslis nog ŉ baie groot Sharks-ondersteuner wees!” Hoewel party dae moeiliker as ander is, vertel hy dat sy liggaam goed op die chemoterapie-behandeling reageer. “Ek glo dat ek heeltemal gesond sal word en ŉ goeie lewe sal geniet. Die belangrikste is nou om nie bang of angstig te wees nie. My lewe het verander, maar dinge sal weer beter word.” Onderkry is min. Veral as jou naam Lourens Adriaanse is. Springbok-wedstryde: 6 Griekwas-wedstryde: 37 Cheetahs-wedstryde: 30 Alle Sharks-wedstryde: 92 Pau (Frankryk): 89. Hi I am retiring from rugby and focusing on getting back in good health. Its difficult to put down all the words but for now I would like to thank everyone who assisted me on the way. https://t.co/c5PHa1FGgW — Lourens Adriaanse (@lourens333) November 7, 2022